රබර්සංවර්ධන දෙපාර්තමේන්තුව මඟින් මෙම වසරේ කෑගල්ල දිස්ත්‍රික්කයේ රබර් වගා කිරීමට තිබූ ඉලක්කය ඉක්මවා ගොස් ඇතිබව රබර් සංවර්ධන දෙපාර්තමේන්තුවේ කෑගල්ල ප්‍රාදේශීය අධ්‍යක්ෂ ආර්.කේ. සමන් අනුර මහතා පැවසීය.මෙම වසරේ රබර් වගා කිරීමට තිබූ ඉලක්කය හෙක්ටෙයාර් 1573ක් පමණ වෙයි.මේ අනුව නැවත රබර් වගාව, හෙක්ටයාර් 550ක්ද, නැවත වගාව රාජ්‍ය වතු හෙක්ටෙයාර් 525ක් නව වගාව හෙක්ටයාර් 500ක්ද පමණ වෙයි.මේ වනවිට මෙම වසරේ හෙක්ටෙයාර් 2000ක පමණ අලුතෙන් හා නැවත රබර් වගා කර ඇත.මෙම දිස්ත්‍රික්කයේ අලුතෙන් රබර් වගා කිරීමට ඉඩම් හිමියන් මහත් උනන්දුවක් දක්වනනිසා වසරකට ලැබෙන ප්‍රතිපාදන අනුව ඉල්ලුම්කරුවන් සියලු දෙනාටම රබර් වගා කිරීමට අවසර පත්‍ර දීමට නොහැකි බව අධ්‍යක්ෂ වරයා පැවසීය.රබර් සංවර්ධන දෙපාර්තමේන්තුව මඟින් රබර් වගා කිරීමේ සහනාධාර යටතේ නැවත වගාවට හෙක්ටෙයාරයකට රුපියල් 70000ක් ද නව වගාවට රුපියල් 60000ක්ද බැගින් ලබා දෙයි.මේ වනවිට රබර් සංවර්ධන දෙපාර්තමේන්තුව මඟින් පාලනය වන මීරිගම හා අත්තනගල්ල යන රබර් පැළ තවාන් වලින් රබර් පැළ ලක්ෂ 8ක් පමණ වගාකරුවන්ට නිකුත් කර ඇත.කෑගල්ල දිස්ත්‍රික් රබර් කලාපයට කෑගල්ල ගම්පහ කුරුණෑගල, පුත්තලම, පොළොන්නරුව, අනුරාධපුරය යන දිස්ත්‍රික්ක අයත් වෙයි.රබර් වගා කරන අක්කර 5කින් වසර 5කදී වාර්ෂික ආදායම රුපියල් ලක්ෂ 7 ½ ක් පමණ ලබා ගැනීමට හැකි වන නිසා රබර් වගා කිරීමට ඉඩම් හිමියෝ මහත් උනන්දුවක් දක්වන බව අධ්‍යක්ෂ වරයා පැවසීය..